ПРИЛОЖЕНИЕ A
Задание за работа и обхват на услугите

СОЦИАЛЕН РАБОТНИК В услугата „ранна интервенция на уврежданията” по проект на община АРДИНО „ПРЕДОСТАВЯНЕ НА ИНТЕГРИРАНИ СОЦИАЛНИ УСЛУГИ С ЦЕЛ ПРЕВЕНЦИЯ В РАННА ДЕТСКА ВЪЗРАСТ И АКТИВНО СОЦИАЛНО ВКЛЮЧВАНЕ”
І. ОБЩИ ПОЛОЖЕНИЯ

1.1. Проект за социално включване - Заем 7612 BG от Международната банка за възстановяване и развитие (Световна банка)

Проектът за социално включване цели:

· Подобрена училищна готовност на децата от семейства с ниски доходи и децата с  увреждания на възраст до 7 години;

· Повишено общо благосъстояние на децата;
· Разширяване на обхвата на услугите, свързани с грижи за деца, предоставяни на деца с ниски доходи и деца с увреждания на възраст до 7 години.
Проектът за социално включване има следните компоненти:

Компонент 1: Интегрирани социални услуги и услуги за грижи за деца. Компонентът включва общински под проекти за предоставяне на пакет от интегрирани социални услуги и услуги за грижи за деца за родителите и децата от уязвими групи, както и за деца с увреждания и техните семейства.  Основна особеност на услугите е, че те ще бъдат интегрирани – както по отношение на съвместната работа на различни специалисти с целевите групи, така и по отношение на  самият характер на услугите – социални, здравни, услуги за предучилищна подготовка и т.н. 

Услугите са разделени в две групи с оглед възрастта на целевите групи деца – услуги за родители и семейства на деца до 3 годишна възраст и услуги за деца от 3 до 7 годишна възраст. Фокусът на услугите за деца до 3 годишна възраст е поставен най-вече на формирането и развитието на родителски умения, като за целта ще бъдат финансирани дейности за формиране на умения за отглеждане на децата и дейности за подкрепа на родителите в процеса на отглеждане на децата. Ще има родителски групи, възможности за индивидуално консултиране, включително и чрез мобилни екипи, предоставящи подкрепа на място, ще се предоставя и по-специфична подкрепа за деца с увреждания и техните семейства. 

Целта на услугите е не само да се подкрепят семействата в отглеждането на децата, но и да се стимулират за по-голяма активност във всички сфери на живота с цел осигуряване на добра семейна среда за малките деца.  Родителите ще имат възможност за комплексна подкрепа – от изцяло свързана с полагане на грижи за малки деца до консултиране относно възможностите за подобряване на тяхното образование, квалификация, шансове за заетост и т.н. И за двете възрастови групи деца ще се предоставят и услуги по здравно консултиране. Целта е не само да се оказва подкрепа в случай на установено увреждане или пък заболяване, а и да се формира здравна култура за правилно отглеждане на децата, като средство за превенция на здравните рискове.  

За децата от 3 до 7 г. услугите основно са насочени към интеграция в детските градини и подобряване на училищната готовност. Наред с останалите дейности за групата деца от 3 до 7 г. основните услуги се фокусират върху групова и индивидуална работа с децата и техните семейства. Като за да има пълноценно социално включване ще се работи и с тези деца и родители, които не попадат в рисковите групи по проекта. Ще бъде подпомогна интеграцията на децата и чрез намаляване на таксите за детска градина. Транспорт за децата с цел да могат да посещават детска градина също ще бъде осигурен по проекта.  

Един от най-съществените елементи на проекта е възможността за инвестиции в ремонтни и строителни дейности с цел предоставяне на услугите – това може да е свързано както с увеличаване на капацитета или адаптиране с оглед нуждите на услугите на действащи форми за грижи за деца, така и с инвестиции в създаването на материална база за предоставяне на услугите. 

По проекта ще се финансира и обучение на доставчици на социални услуги и персонал в детски градини.

Компонент 2: Изграждане на капацитет. Този компонент ще финансира дейности, свързани с оценката на въздействието, одит и подкрепа за изпълнението.

Проектът за социално включване (Заем 7612 BG) се администрира от Министерството на труда и социалната политика.

1.2. Проект „Предоставяне на интегрирани социални услуги с цел превенция в ранна детска възраст и активно социално включване”, общинa Ардино
Община Ардино изпълнява Проект „Предоставяне на интегрирани социални услуги с цел превенция в ранна детска възраст и активно социално включване”, съгласно Споразумение за финансиране № РД 09-40 от 31.05.2014 г. между Министерството на труда и социалната политика и община Ардино.
Основните целеви групи на проекта са:

Деца и семейства от рискови групи на територията на община Ардино, като обхваща деца на възраст от 0 до 7 години и техните родители.

Услугите по проекта включват:

Услуги за деца от 0 до 3 г. и техните родители

1. Формиране и развитие на родителски умения

2. Ранна интервенция на уврежданията чрез създаване на Център за ранна интервенция на уврежданията 

3.  Здравна консултация за деца 

4.  Семейни центрове

Услуги за деца от 3 до 7 г. и техните родители

1. Интеграция на децата в детските градини и в предучилищните групи/класове

2. Мониторинг на готовността за обучение 

3. Здравна консултация за деца  

4. Допълнителна подготовка за равен старт в училище 

5.  Индивидуална педагогическа подкрепа за деца с увреждания 

II. ЦЕЛ НА ЗАДАНИЕТО

Целта е да бъде подпомогнато изпълнението на Проект „Предоставяне на интегрирани социални услуги с цел превенция в ранна детска възраст и активно социално включване” на община Ардино чрез наемане на социален работник, който да участва в предоставянето на следните услуги/дейности по проекта: 
Ранна интервенция на уврежданията чрез създаване на Център за ранна интервенция на уврежданията 

Целта на услугата „Ранна интервенция на уврежданията чрез създаване на Център за ранна интервенция на уврежданията” е предотвратяване на изоставянето и/или институционализирането на деца с увреждания и изграждане на специални умения за отглеждане на децата с увреждания и подкрепа на семействата им. Тази услуга в нейната пълна съвкупност от дейности може да бъде осъществена единствено в общини, които разполагат с АГ болници или родилни отделения. В общини, които не разполагат с такива заведения, може да бъдат предоставяни мобилните дейности на услугата и тези дейности, които не изискват участието на медицински специалисти от горепосочените заведения. Дейностите в рамките на тази услуга се осъществяват от Центъра за ранна интервенция. Някои от тези дейности ще се осъществяват в Центъра, други – в родилните отделения и чрез мобилна работа/работа на терен. Целева група на услугата са деца с увреждания и техните родители.

В рамките на услугата се предоставят следните видове дейности:

Посещения на кинезитерапевт в отделенията за новородени в болниците 

Посещението от кинезитерапевт и/или друг специалист от Центъра за ранна интервенция на уврежданията при майката и детето се прави възможно най-скоро в периода на престоя на майката в болницата след раждането. Специалистът запознава майката (родителите) с основните положения, свързани с грижата за нейното/тяхното бебе. Общият брой посещения е едно или две, в зависимост от продължителността на престоя в болницата на новороденото и неговата майка.

Посещения в Центъра за ранна интервенция на уврежданията

Дейността е свързана с посещения на майката и/или друг член на семейството, заедно с бебето, в Центъра за ранна интервенция на уврежданията два или три пъти седмично, за работа с кинезитерапевта или с друг специалист в областта на рехабилитацията с оглед увреждането и проблемите на детето. Работата включва индивидуални дейности за детето с участието на родителя и включването на детето в група от негови връстници – при достигането на определен етап от развитието (в съответствие с оценката на екипа на Центъра) детето се включва в група за арт терапия, психомоторни дейности, говорна терапия и др. (ако е необходимо и  по ориентация и мобилност). Тази дейност също така е свързана с консултиране (относно съществуващата мрежа от услуги и достъпната за родителите и за детето финансова подкрепа, консултация по проблеми, които възникват при ежедневната грижа за детето, родителските отговорности, семейните трудности, свързани с необходимостта от осигуряване на грижи за дете с увреждане и др.).

Редовни посещения на мобилен екип в домовете на семействата 

Целта на дейността е мониторинг на грижите за децата и осигуряване на подкрепа за формиране и подобряване на уменията за грижа за децата в домашни условия. Тази дейност също така е свързана с предоставяне на консултация (относно съществуващата мрежа от услуги и достъпната за родителите и за детето финансова подкрепа, консултация по проблеми, които възникват при ежедневната грижа за детето, родителските отговорности, семейните трудности, свързани с необходимостта от осигуряване на грижи за дете с увреждане и др.).

Дейността на Центъра за ранна интервенция може да включва и наблюдение на процеса на интегриране на децата в детските градини, мониторинг на детското  развитие и др.

Специализирано обучение за лекари (семинари или индивидуално) относно уведомяването и консултирането на родителите за увреждането на тяхното дете 

Уведомяването на родителите за увреждането на детето се извършва в болниците, непосредствено след раждането на детето. Информирането на родителите за увреждането на новороденото се извършва от лекар. За тази цел лекарите се нуждаят от специално обучение. Екипите, които се грижат за новородените в болниците, следва да бъдат обучени да съветват родителите във връзка с уврежданията на техните новородени деца по подходящ начин, с нужното уважение и разбиране на чувствата на родителите. Обучението е свързано и с недопускане на липса на ангажираност и съпричастност от страна на екипа.

Персоналът за предоставяне на услугата включва: Педиатър, кинезитерапевт/рехабилитатор, психолог, други специалисти в областта на работата с и обучението на деца с увредено зрение и/или слух, с говорни проблеми, или деца с интелектуални затруднения, социален работник, медиатор. Дейностите в съответните медицински заведения за новородени включват и лекар от съответното отделение (акушер – гинеколог, микропедиатър), акушерка, медицинска сестра, социален работник. Наличието на мобилен екип е задължително.

Услугата се предоставя в Центрове за ранна интервенция на уврежданията, които са изградени по Проекта за социално включване. В Центъра има помещения, оборудвани за кинезитерапия, психомоторни дейности, логопедичен и психологичен кабинет и зала за игрови дейности с децата от 0 до 7 г., както и за работа с родители. Оборудването включва: кинезитерапевтични уреди, психомоторни модули, дидактични материали, огледала, подходящи подови настилки, играчки, дюшеци, стая за родителите, участващи в сесиите с кинезитерапевт, психолог, логопед и др. Мобилните услуги се предоставят в домовете на потребителите, както и в отделенията за новородени.  

ІІІ. обхват НА ЗАДАНИЕТО 

В съответствие със заложените в Проект ”Предоставяне на интегрирани социални услуги с цел превенция в ранна детска възраст и активно социално включване” на община Ардино  цели, изисквания и характеристики за всяка една дейност и с описаната в раздел ІІ услуга „Ранна интервенция на уврежданията чрез създаване на Център за ранна интервенция на уврежданията”, в чието предоставяне ще участва, консултантът ще извършва следните задачи:

1. Проучване и анализ на индивидуалните потребности на децата  и родителите от целевите групи, мотивиране за включване и насочване към подходящите за тях дейности от услугата за ранна интервенция, включително и чрез работа на терен и посещения в домовете им;

2. Организиране на посещения в отделенията за новородени в болниците и отделенията по микропедиатрия с цел информиране и консултиране на родители на новородени деца с увреждане или проблеми в развитието;

3. Разработване на механизъм за съвместна работа между екипа на услугата, ползвателите на услугата, екипите на медицинските, образователни и социални структури на местно ниво;
4. Оказване на методическа подкрепа на медиатора, включен в дейностите;

5. Организиране на провеждането на групова работа с родителите на децата  с проблеми в развитието;
6. Организиране на индивидуалната работа на специалистите в услугата и изготвяне на графици за провеждането й;

7. Индивидуално и групово консултиране на  родители относно правата на децата и семействата с увреждания, предоставяне на разработени по проекта обучителни и информационни материали;

8. Координация на разработването и съгласуването на индивидуалните планове за работа с децата и семействата;

9. Регулярно посещение на домовете на децата с увреждане съгласно индивидуалния им план; 

10. Осъществяване на партньорство със семейството на детето с увреждане;

11. Координация и организация на дейността и срещите на специалистите в услугата;

12. Организация на екипните срещи за изготвяне, актуализация, оценка и  планиране на: оценки на възможностите,  оценки на потребностите, индивидуални планове, както и други документи, които се изготвят в процеса на работата;

13. Координация на събирането на информация за процесите, свързани с наблюдение и оценка на услугата, както и анализирането й;

14. Провеждане на наблюдения, анкети, разговори и беседи за проучване на психологическия микроклимат, интересите, потребностите и мотивацията  на потребителите;

15. Създаване и поддържане на индивидуално досие за всяко дете и семейство, включени в услугата и създаване и поддържане на база данни относно всички потребители по отделните дейности и предоставените им услуги;

16. Подпомагане на работата на специалните педагози в услугата „Индивидуална педагогическа подкрепа за деца с увреждания” и участие в оценката на нуждите на децата, включени в тази услуга;
17. Организиране на периодични срещи с останалите специалисти, включени в дейностите по проекта, с цел съвместна работа, подобряване на прилаганите методи и други;

18. Участие в подготовката и провеждането на дейности за популяризиране и обсъждане на услугите по проекта, включително и чрез разработване на информационни материали относно същността на услугите, в които участва.

При изпълнение на задачите консултантът е длъжен:

· да спазва Етичния кодекс на работещите с деца и етичните принципи на социалната работа с деца, семейства и общности;

· да прилага Методическото ръководство за предоставяне на услугата „Ранна интервенция на уврежданията”, създадено по ПСВ;

· да спазва Програмата за обучение за предоставяне на услугата „Ранна интервенция на уврежданията чрез създаване на Център за ранна интервенция на уврежданията”, създадена по ПСВ;
· да прилага Методиката на екипната работа по случай;

· да участва в срещите на екипа от консултанти по проекта, както и да им оказва съдействие, съгласно своите компетентности;

· да води и поддържа документация за изпълнението на възложените му задачи;

· да участва в обучения, организирани от МТСП и община Ардино;

· да оказва съдействие на органите за закрила на детето в общината; 

· да сигнализира на компетентните органи в случай на дете в риск и да оказва съдействие при работата по случая.

Основно дейностите ще се изпълняват в град Ардино.

Мястото/местата, където ще се изпълняват дейностите, е/са както следва:

Град Ардино ул. „Чинар” №
ІV. ЗАДЪЛЖЕНИЯ НА ВЪЗЛОЖИТЕЛЯ

Условията (помещения за провеждане на дейностите, консумативи, техника и др.) за изпълнение на дейностите ще бъдат осигурени от община Ардино.
С цел осъществяването на мобилната работа на консултанта ще бъде осигурен транспорт от община Ардино.
V. ОЧАКВАНИ РЕЗУЛТАТИ 

1. Разработени процедури за организиране на дейността на Центъра за ранна интервенция на уврежданията;

2. Създадена база данни за цялостната дейност на Центъра за ранна интервенция на уврежданията и потребителите на услугите;

3. Организирани срещи на екипа на услугата;

4. Проведени 180 срещи за консултация на родители на деца с увреждане;

5. Проведени срещи с медицински структури, лични лекари, социални услуги, образователни услуги;

6. Организирани и проведени 50 анкети с потребители на услугата;

7. Организирани и проведени  180 домашни посещения.

VІ. ИЗИСКВАНИЯ ЗА КВАЛИФИКАЦИЯ И БАЗА ЗА ОЦЕНЯВАНЕ

Профил на кандидатите

Експертите трябва да отговарят на следните изисквания за специализация и експертиза:

А.  Основни изисквания  

· да са физически лица;

· да имат висше образование - завършена образователна степен бакалавър/магистър с професионално направление „Социални дейности”, „Социална педагогика”, „Здравен и социален мениджмънт”, „Социална работа с деца и семейства” или друго направление със социална насоченост;

· да имат професионален опит не по-малък от 2 години в областта социалните или здравните дейности;

· да познават нормативната уредба в областта на закрилата на детето и социалните услуги;
· да притежават компютърна грамотност;
· да не са осъждани за умишлено престъпление от общ характер;
· да не са служители в държавна, областна или общинска администрация или в други държавни/общински предприятия и институции;

· да не са в конфликт на интереси;

· да не са  участвали в разработването на Проект „Предоставяне на интегрирани социални услуги с цел превенция в ранна детска възраст и активно социално включване” на община Ардино. 

Б. Специфични изисквания  

Ще се счита за предимство: 

· да имат практически опит в работа с деца с увреждания и техните семейства или в изпълнение на проекти в областта на социалните услуги за деца с увреждания, здравеопазването, образованието, предучилищната подготовка или социалното включване на деца с увреждания;

· да познават спецификата на социалната работа с деца с увреждания и техните родители и др.

VІІ. ПРОДЪЛЖИТЕЛНОСТ НА ИЗПЪЛНЕНИЕ НА ЗАДАЧАТА

Консултантът трябва да започне работа веднага след подписване на Договора, което се очаква да бъде от месец септември 2014 г. Услугите по Договора ще се предоставят за период от 12 месеца. 
Заплащането на консултанта ще бъде почасово.

Разходите за командировъчни, дневни, транспортни разходи няма да се заплащат отделно.

VІІІ. ЗАДЪЛЖЕНИЯ НА КОНСУЛТАНТА ПО ОТЧИТАНЕ НА РАБОТАТА

Консултантът ще работи в тясна връзка с Координатора по Договора, екипа за управление на Проект „Предоставяне на интегрирани социални услуги с цел превенция в ранна детска възраст и активно социално включване” на община Ардино и другите консултанти по проекта.

Консултантът ще изготвя месечни отчети за извършените от него дейности през изминалия месец на български език, които ще предоставя на Координатора по договора за преглед и одобрение. Заедно с отчета за извършените дейности през месеца Консултантът представя за подпис от Координатора лист за отчитане на изработеното време през месеца по образец (Приложение Г), който се прикрепя към приемо-предавателния протокол за приемане на извършената работа от Консултанта през отчетния период.
